**Icoană de taftan**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Copiii noștri parcă-s amănunte

Sub timpul ce întârzie pe frunte.

Adulmecând apusul, norii tac,

Tăcerea în fâșii acum desfac.

Ce liniște, ce liniște deplină

Îmi schilodește sânul fără vină!

Ce liniște, ce liniște hapsână

Îmi mângâie obrazul ȋntr-o rână...

Te-aveam de undeva ca pe o boală

Eterna mea pedeapsă capitală

Cu tine-am scrijelit un cimitir

În care ne ascundem în delir.

Ne fugărim. Copilă, nu știu cum

Să mă apăs pe marginea de fum.

Te pierd ca pe-o icoană de taftan

Cu zgură, dintr-un alb Leviatan.

Copiii noștri mor ca secerați

Şi-apoi ne mor surori, ne mor şi frați,

Dar numai moartea nu vrea să ne moară.

Ajută-mă, cu mâinile pe sfoară.

9 aprilie – 15 mai 2017, Constanţa